RETTENS DOM (Tredje Afdeling)

27. juni 2002

Forenede sager T-373/00, T-27/01, T-56/01 og T-69/01

Carmine Salvatore Tralli

mod

Den Europæiske Centralbank

»Tjenestemænd — ansatte i Den Europæiske Centralbank — forlængelse af prøvetiden — afskedigelse i prøvetiden — formaliteten — åbenbart urigtigt skøn — begrundelse — sagsomkostninger«

Fuldstændig gengivelse på tysk II-453

Angående:

Påstande om annullation af afgørelse af 18. september 2000 om forlængelse af prøvetiden i sagsøgerens ansættelseskontrakt, af afgørelse af 29. november 2000 om afskedigelse af sagsøgeren, af afgørelser om afvisning af klager vedrørende ovennævnte afgørelser om forlængelse af prøvetiden og afskedigelse samt påstand om, at det fastslås, at direktøren for Den Europæiske Centralbank har udvist retsstridig passivitet ved ikke at have besvaret sagsøgerens klage over afgørelsen om forlængelse af hans prøvetid.

Udfald:

Sagerne T-373/00, T-27/01, T-56/01 og T-69/01 forenes med henblik på dommen. I sag T-373/00 frifindes Den Europæiske Centralbank. Det er ufornødent at træffe afgørelse i sagerne T-27/01, T-56/01 og T-69/01. I sag T-373/00 bærer hver part sine egne omkostninger. I sagerne T-27/01, T-56/01 og T-69/01 bærer sagsøgeren sine egne omkostninger og betaler en tredjedel af de af sagsøgte afholdte omkostninger.

Sammendrag

Tjenestemænd – ansatte i Den Europæiske Centralbank – ansættelse – prøvetid – mulighed for gennemførelse af prøvetiden under normale vilkår – ingen mulighed – afgørelse om afskedigelse – ulovlighed

I henhold til artikel 42, første afsnit, i ansættelsesvilkårene for de ansatte i Den Europæiske Centralbank, kan der først anlægges sag ved Fællesskabets retsinstanser, når de interne klagemuligheder i ansættelsesvilkårenes artikel 41, første afsnit, er udtømt. Heraf følger, at søgsmålsadgangen for de ansatte i Den Europæiske Centralbank i henhold til disse bestemmelser er betinget af, at de interne klageprocedurer overholdes. I henhold til artikel 41, andet afsnit, litra iii), i nævnte ansættelsesvilkår kan disse interne procedurer imidlertid »ikke anvendes på prøvelse af afgørelser om ikke at fastansætte en person, der er ansat på prøve«. Det fremgår klart af denne bestemmelse, at afgørelser om forlængelse af prøvetiden og om afskedigelse i prøvetiden ikke kan gøres til genstand for en anmodning om en forudgående administrativ klageprocedure eller klage. Således har adressaten for disse afgørelser i medfør af ansættelsesvilkårenes artikel 41 og 42 ret til at anlægge sag ved Fællesskabets retsinstanser uden at udtømme de interne procedurer i artikel 41. (jf. præmis 38, 93 og 99) Henvisning til: Domstolen, 4. juni 1987, sag 16/86, P. mod ØSU, Sml. s. 2409, præmis 6-9; Retten, 22. februar 2001, sag T-144/00, Tirelli mod Parlamentet, Sml. Pers. IA, s. 45. og II, s. 171, præmis 25.

En afgørelse om afskedigelse ved prøvetidens udløb bør annulleres, såfremt den pågældende ikke har haft muligheder for at gennemføre sin prøvetid under normale vilkår. (jf. præmis 69) Henvisning til: Domstolen, 15. maj 1985, sag 3/84, Patrinos mod ØSU, Sml. s. 1421, præmis 20-24; Retten, 30. november 1994, sag T-568/93, Correia mod Kommissionen, Sml. Pers. IA, s. 271, og II, s. 857, præmis 34.